**Valsts izglītības attīstības aģentūras iepirkuma komisija ir saņēmusi ieinteresētā piegādātāja jautājumu par iepirkuma “Interviju veikšana un fotomateriālu sagatavošana interneta vietnei “Profesiju pasaule”” (identifikācijas numurs VIAA 2017/61) nolikumu, un sniedz šādu atbildi:**

**Jautājums:** *Labdien, Vēlējāmies noskaidrot vienu neskaidrību VIAA izsludinātā iepirkuma "Interviju veikšana un fotomateriālu sagatavošana interneta vietnei  “Profesiju pasaule”” identifikācijas Nr. VIAA 2017/61, sakarā.*

*Pielikumā Nr.6 "Pretendenta piesaistītā intervētāja pieredzes apliecinājums" tiek lūgts pievienot "vismaz 2 (divu) aprakstīto interviju izdrukas vai kopijas vai saite, kur intervijas publicētas un pieejamas", kur viens no apakšpunktiem paredz, ka izdrukā jābūt norādei, ka interviju ir sagatavojis pretendenta piesaistītais intervētājs.*

*Diemžēl mediji ļoti reti, publiskojot citu personu sagatavotās intervijas publisko intervētāja vārdu, visbiežāk publikācijās pie intervijas ir redzams medija pārstāvja vārds un uzvārds, kurš intervētāja sagatavoto interviju ir publicējis.*

*Kā rīkoties šādā gadījumā?*

*Mūsu gadījumā vienai sagatavotai intervijai piecos dažādos medijos parādās pieci dažādi autori, no kuriem tikai vienā medijā ir minēts īstais intervijas autors.*

**Atbilde:**

Saskaņā ar iepirkuma nolikuma 8.5. punktu, iepirkuma nolikuma 7.3.punktā izvirzītās prasības apliecināšanai, pretendents iesniedz pakalpojuma sniegšanā iesaistītā personāla parakstītu pieredzes apliecinājuma veidni (atbilstoši iepirkuma nolikuma 6.pielikuma veidnei). Papildus, lai pretendents apliecinātu tā piesaistītā intervētāja atbilstību iepirkuma nolikuma 7.3.2.2.apakšpunktam, iepirkuma nolikuma 6.pielikumā norādītajam pieredzes apliecinājumam jāpievienovismaz 2 (divu) aprakstīto interviju izdrukas vai kopijas vai saite, kur intervijas publicētas un pieejamas, kurās saskaņā ar minētā pielikuma zemsvītras atsauci jābūt redzamai šādai informācijai: Kur intervija publicēta; Intervijas datums (diena, mēnesis un gads); Intervijas veicējs (vārds, uzvārds).

Ņemot vērā minēto, pretendentam papildus iepirkuma nolikuma 6.pielikumā norādītajam pieredzes apliecinājumam jāiesniedz vismaz 2 (divu) pieredzes apliecinājumā aprakstīto, iepirkuma nolikuma 7.3.2.punktā izvirzītajām prasībām atbilstošu interviju izdrukas, kurās cita starpā jābūt norādītam arī intervijas veicējam (vārds, uzvārds). Līdz ar to jautājumā minētajā gadījumā jāiesniedz intervijas izdruka, kurā redzams intervijas veicējs (atbilstoši iepirkuma nolikuma 7.3.2.punktam pretendenta pakalpojuma sniegšanai piesaistītais intervētājs).

Vienlaikus iepirkuma komisija norāda, ka pretendentu atlasi, pārbaudot pretendentu atbilstību iepirkuma nolikuma 7.punktā noteiktajām pretendentu atlases prasībām, veiks atbilstoši iepirkuma nolikuma 11.4.punktam un atbilstoši šim punktam, nepieciešamības gadījumā iepirkuma komisija izmantos tiesības vērsties pie pretendenta ar jautājumiem, lai pretendenti sniegtu precizējošu/skaidrojošu informāciju par piedāvājumā jau iekļautu informāciju. Savukārt, ja iepirkuma komisija konstatēs, ka piedāvājumā ietvertā pretendenta iesniegtā informācija vai dokuments ir neskaidrs vai nepilnīgs, tā rīkosies atbilstoši Publisko iepirkumu likuma 41.pantam un atbilstoši šā panta sestās daļas regulējumam, pieprasīs, lai pretendents, vai kompetenta institūcija izskaidro vai papildina minēto informāciju vai dokumentu vai iesniedz trūkstošo dokumentu, nodrošinot vienlīdzīgu attieksmi pret visiem pretendentiem.